РЕГЛАМЕНТ (ЕО) № 846/2007 НА КОМИСИЯТА
от 18 юли 2007 година
за определяне на коефициенти за претегляне с оглед изчисляване на пазарната цена на Общността за кланични трупове на свине за пазарната 2007-2008 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), и по-специално член 4, параграф 6 от него,
като има предвид, че:
(1)
Пазарната цена на Общността за кланични трупове на свине, посочена в член 4, параграф 2 от Регламент (ЕИО) № 2759/75, следва да бъде определена чрез претегляне на установените във всяка държава-членка цени посредством коефициенти, които отразяват относителния брой на поголовието свине във всяка държава-членка.
(2)
Целесъобразно е да се определят тези коефициенти на базата на отчетения брой свине в началото на декември всяка година, като се приложи Директива 93/23/ЕИО на Съвета от 1 юни 1993 г. относно статистическите изследвания, провеждани в свиневъдството (2).
(3)
На базата на резултатите от отчитането на броя на свинете през декември 2006 г. е целесъобразно да се определят нови коефициенти за претегляне за пазарната 2007-2008 година и да се отмени Регламент (ЕО) № 1201/2006 на Комисията (3).
(4)
Тъй като пазарната 2007-2008 година започва на 1 юли 2007 г. е важно настоящият регламент да се прилага, считано от същата дата.
(5)
Мерките, предвидени в настоящия регламент, са в съответствие със становището на Управителния комитет по свинското месо,
ПРИЕ НАСТОЯЩИЯ РЕГЛАМЕНТ:
Член 1
Коефициентите за претегляне, посочени в член 4, параграф 2 от Регламент (ЕИО) № 2759/75, са определени в приложението към настоящия регламент.
Член 2
Регламент (ЕО) № 1201/2006 се отменя.
Член 3
Настоящият регламент влиза в сила в деня след публикуването му в Официален вестник на Европейския съюз.
Той е приложим от 1 юли 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 юли 2007 година.